b'\n_START_ARTICLE_\nKromosom Filadelfija\n_START_PARAGRAPH_\nKromosom Filadelfija, tudi kromosom Philadelphia ali kromosom Ph, je akrocentri\xc4\x8dni kromosom 22, ki je izgubil del dalj\xc5\xa1e ro\xc4\x8dice q, z njeno translokacijo na kromosom 9, najden pri bolniku s kroni\xc4\x8dno mieloi\xc4\x8dno levkemijo. Kromosom je bil prvi\xc4\x8d opisan leta 1960 in nosi ime po mestu, kjer so ga odkrili._NEWLINE_Posledica te kromosomske spremembe je zlitje dveh genov: gena BCR (s kromosoma 22) in gena ABL1 (s kromosoma 9). Produkt translokacije je nov fuzijski onkogen oz. njegov produkt tirozinska kinaza BCR-ABL, ki vzdr\xc5\xbeuje aktivirano pot celi\xc4\x8dne delitve. Mutirana tirozin-kinaza (beljakovina BCR-ABL1), je odgovorna za razvoj kroni\xc4\x8dne mieloi\xc4\x8dne levkemije, saj vzdr\xc5\xbeuje stalno aktivacijo signalnih poti v celici, kar pospe\xc5\xa1i proliferacijo mati\xc4\x8dnih celic, moti dozorevanje in prepre\xc4\x8duje apoptozo (celi\xc4\x8dna smrt).\n_START_SECTION_\nDokaz\n_START_PARAGRAPH_\nKromosom Philadelphia doka\xc5\xbeemo v diagnostiki kroni\xc4\x8dne mieloi\xc4\x8dne levkemije s standardno citogenetsko preiskavo (kariotip) na vzorcu kostnega mozga, zliti gen BCR-ABL pa s potrditvijo za zliti gen BCR-ABL zna\xc4\x8dilnega mRNA-prepisa z obratnim prepisovanjem in veri\xc5\xbeno reakcijo s polimerazo (RT-PCR) ali s fluorescen\xc4\x8dno hibridizacijo in situ (FISH) v vzorcu periferne krvi ali kostnega mozga.'